Ego, in Dei nomine, Nazaria, filia Joceranni de Culminis, dono in manu domni Hugonis abbatis ad locum Cluniacum et ad Marciniacum, totum alodium meum quod est intra prefatam villam Culminas et extra undique, in terris, in pratis, in silvis, in aquis, et molendinum unum; et terra illa usque hodie mei dominii est meorumque antecessorum sic fuit et talis terra est quæ medietatem frugum annuatim reddit domino terræ, sine bobus suis, sine aratro vel ferro suo. Unus de villanis debet in servitium terræ annuatim duos panes, dimidium sextarium vini, duodecim denarios, IIII capones et Vtum caponem in Pascha, et massulam canabinam et taschiam de tota bordellaria sua, excepta vercheria; alius debet unum panem, II capones, III denarios annuatim de vercheria vel alia terra quam tenet. Similiter dono ad Cluniacum et Marciniacum mansum meum de Curtenella, quem tenet Walterius et quicquid ad mansum illum pertinet in cunctis locis. Hic mansus debet multonem vestitum; ad messionem debet I sextarium vini, II panes, IIII capones, et taschiam per totum mansum, excepta vercheria, et ad festum sancti Martini I sextarium vini, II panes, IIII capones, VI denarios, III sextarios avenæ et caponem in Pascha, et massulam canabi. De Culminis autem et de Curtenella debetur etiam carrovium et corveia; et quoniam monachatum requiro, pro vestitura mihi necessaria, dono ad Cluniacum terram meam de Exertinis et cum ea boscum dominii mei. Duo villani qui tenent terram illam debent annuatim in servitium III solidos et V denarios et taschiam per totam terram; et in pastinando porcos, plenum receptum servientibus meis, indulta pro hoc pastinatione de suis porcis. Richardum quoque utilem servum meum ministrumque totius descriptæ terræ meæ trado insimul. Donatio ista facta est apud Sanctam Columbam, in manu prioris Cluniacensis et camerarii et decani, et prioris Marciniacensis, qui eam receperunt de manu mea et de manu filii mei Bernardi. Testes sunt Hubertus Ungrus, Bernardus de Ver, Gaufredus de Marchesoto, Ilius de Valle, Fulcaldus de Senmuro, Artaldus de Wavra, et Bernardus ipse, filius meus, qui donationem hanc fecit, et prefatus Richardus, servus meus, et Agano, monachus de Carella et alii multi. Postmodum vero donatio ista sicut prius coram multis facta fuerat, sic coram multis sollempniter descripta et recitata est in presentia domni patris nostri Hugonis abbatis, die qua me benedixit idem pater in monacham, et professionem feci ad Cluniacum et ad Marciniacum, III nonas januarii, presente mecum predicto filio meo Bernardo, qui cartam istam ipsa die de manu sua obtulit in manu domni Hugonis abbatis, presente prefato Richardo et aliis multis, tam monachis quam laicis, anno LVI ordinationis patris nostri domni Hugonis abbatis, anno ab incarnatione Domini M. C. V, indictione XIII.